Tania Aspeling Allen Photography - Nienke en Donovan - Mooi Troues
Donovan & Nienke se sagte en elegante troudag
Wanneer ons na Donovan en Nienke se troufoto’s kyk, kan ons sommer dadelik hul persoonlikhede opsom! Baie dankie aan Mooi Troues adverteerder Tania Aspeling Allen Photography vir die pragtige foto’s.
Nienke se elegante rok, hul pienk en wit dekor en die blommerangskikkings was alles fokuspunte op hul groot dag; En natuurlik ook die onmisbare donut-muur! Hul trou-dekor het die idee geskep van ‘n sagte en klassieke paartjie wat lief is vir die mooi dinge in die lewe. Nienke het, soos meeste ander bruide, honderde idees en ideale vir haar troudag gehad. Met die hulp van bekwame dekor verskaffers, het Nienke se idees alles bymekaargekom om ‘n pragtige eenheid te vorm. Let ook op na hul troufoto’s in die stad van rose se strate – dit is beslis iets uniek wat mens nie aldag sien nie!
Indien jy aanklank vind by Nienke en Donovan se persoonlikhede, moet jy beslis meer oor hul sagte en elegante troudag lees.
Ons het op 8 Desember 2018 getrou. Ek (Nienke) was 25 jaar oud en Donovan was 28 jaar oud.
Ek was Graad 10 en Donovan was in sy eerstejaar op universiteit toe ons mekaar ontmoet het. Ons het deur ‘n gesamentlike vriend ontmoet. Donovan het my gevra om te trou.
Ek is mal oor kant omdat dit so baie detail aan ‘n rok gee. Ek het dus ‘n lang-mou rok gekies omdat ek graag kant op die moue wou gehad het. Daar was ook pragtige kant met kralewerk op die bostuk.
Dit was ‘n stywe, stylvolle rok en is gekoop by Bridal Emporium in Bloemfontein. Karlien Jonker het my só mooi gehelp om die regte rok te kies.
Vertel ons meer van die ringe
Donovan het my verloofring gekies. Dit is ‘n pragtige ovaal diamant. My Pand, wat ek self gekies het, is witgoud met ovaal diamante.
Donovan se ring is roosgoud en witgoud gemeng. In elke ring is daar ‘n spesiale boodskap.
Vertel ons meer oor die fotograaf en julle videograaf.
Ons kom al ‘n lang pad met Tania Aspeling. Ons wou niemand anders gebruik om ons troufoto’s te neem nie. In ons oë, is Tania maar net die beste! Sy ken ons baie goed en weet wat ons wil hê. Ons videograaf, Jan Jodaan, doen baie goeie werk; Die kwaliteit van sy werk is van die hoogste gehalte.
Wat is julle advies aan ander paartjies wat besig is om hulle troue te beplan?
Dames: Beplan ver genoeg vooruit en moenie wag tot op die laaste nippertjie om dinge af te handel nie. Jy mag dalk teleurgesteld wees as ‘n diensverskaffer nie beskikbaar is op julle troudatum nie. Probeer om nie te veel te stres nie; Vertrou dat alles sal uitwerk soos wat jy dit beplan het.
Mans: Vra jou bruid of jy met enige trou-reëlings kan help; Hulle waardeer dit regtig baie.
Wat was die merkwaardigste oomblik van die dag?
Die merkwaardigste oomblik was verseker toe ons ons troubeloftes aan mekaar gemaak het. Dit was die beste oomblik ooit!
Hoe het julle die venue gekies en wat was die inspirasie vir julle dekor
Ek en Donovan hou albei van wit; Dit simboliseer vir ons elegant, stylvol en skoon. Ons het Monte Bello Estate Bloemfontein gekies as ons venue. Dit het al die eienskappe gehad wat ons graag wou hê. Die venue is ‘n spierwit gebou met glas en mooiste kandelare. Grandroom Design het die dekor verskaf. Ulrich Venter het my gehelp; Hy mag maar ‘n plek versier! Ek het só baie idees gehad en hy het alles perfek bymekaar gesit.
Ons het baie daarop gefokus om sekere goed self te doen om sodoende geld te bespaar. Ons het 140 gaste onthaal.
Vertel ons meer oor die inspirasie vir julle troukoek
Die idee vir ons troukoek was dat dit baie eenvoudig, tog elegant moet wees. Ons wou nie te veel detail hê nie, so ons het ‘n 3 lae wit koek gekies. Dit was versier met effens goud en ‘n paar pienk rose.
Perfect Van Ed Sheeran was ons eerste dans liedjie. Dit was baie spesiaal vir ons omdat ons, net soos in die woorde in die liedjie, ook ontmoet het toe ons nog kinders was. Ons moes vir dansklasse gaan en Denise Retsinas was ons dans instrukteur.
Vertel ons meer van julle Wittebrood?
Dit was ‘n groot verassing! Ek het eers uitgevind dat ons Mauritius toe gaan op die dag wat ons soontoe gevlieg het. Dit was die beste vakansie ooit!
Grimering: Karle Potgieter van Mud studios
Hare: Lizelle Botha
Rok: Bridal Emporium Bloemfontein
Ringe: Browns Jewellery
Bruidegom hare: The Chop Shop
Fotograaf: Tania Aspeling Allen Photography
Videograaf: Jan Jordaan
Musiek: Margaret Whitfield
Dekor: Grand Room Design
Nicolaas & Carina se selfdoen troue
Johan & Restelle mooi verlowing
VORIGE ARTIKELAbstrakte vorm trou-uitnodigings
VOLGENDE ARTIKELLambert & Melissa se liefdesverhaal in Koekenaap
Michael & Marli se verlowing fotosessie